12.6.2023
EL
Επίσημη Εφημερίδα της Ευρωπαϊκής Ένωσης
C 204/11
2.1.3.
Απαιτήσεις ασφάλειας
Γενικά, είναι σκόπιμο να επιτρέπεται στους κεντρικούς αντισυμβαλλομένους να αποδέχονται δημόσιες εγγυήσεις και εγγυήσεις δημόσιων τραπεζών ως εξασφαλίσεις.
Η ΕΚΤ αναγνωρίζει τις ρυθμιστικές προσπάθειες της Ένωσης για ελάφρυνση των έκτακτων πιέσεων ρευστότητας που απορρέουν από πρόσφατες περιόδους πρωτοφανούς μεταβλητότητας της αγοράς.
Για την αποφυγή κάθε αμφιβολίας, ωστόσο, και επειδή η πρόταση δεν περιέχει καμία αναφορά στις ιδιαιτερότητες των εγγυήσεων των εμπορικών τραπεζών, η ΕΚΤ τονίζει ότι δεν υποστηρίζει πως θα πρέπει να επιτρέπεται να είναι επιλέξιμες σε μόνιμη βάση οι εγγυήσεις των εμπορικών τραπεζών που δεν καλύπτονται από ασφάλεια (34).
Η αποδοχή μη εξασφαλισμένων εγγυήσεων εμπορικών τραπεζών θα πρέπει να παραμείνει προσωρινό ρυθμιστικό μέτρο εφαρμοζόμενο μόνο σε μη χρηματοοικονομικούς αντισυμβαλλομένους.
Η δυνατότητα αποδοχής μη εξασφαλισμένων εγγυήσεων εμπορικών τραπεζών σε μόνιμη βάση θα αποτελούσε διαρθρωτική μεταβολή της ρυθμιστικής ανοχής κινδύνου, υπερβαίνοντας τον στόχο αντιμετώπισης των έκτακτων πιέσεων ρευστότητας των μη τραπεζικών ιδρυμάτων.
Επιπλέον, η ΕΚΤ προειδοποιεί ότι δεν πρέπει να επιτρέπεται στους κεντρικούς αντισυμβαλλομένους να αποδέχονται εγγυήσεις εμπορικών τραπεζών από κανένα εκκαθαριστικό μέλος, συμπεριλαμβανομένων των χρηματοπιστωτικών ιδρυμάτων, και όχι μόνο από μη χρηματοοικονομικούς αντισυμβαλλομένους, όπως συμβαίνει επί του παρόντος.
Τέλος, η ΕΚΤ προτείνει να διευρυνθεί το πεδίο εφαρμογής των κανονιστικών τεχνικών προτύπων που καταρτίζει η ΕΑΚΑΑ, τα οποία καθορίζουν τους όρους υπό τους οποίους οι εγγυήσεις των εμπορικών τραπεζών μπορούν να γίνονται αποδεκτές ως εξασφαλίσεις, ώστε να περιλαμβάνουν δημόσιες εγγυήσεις και εγγυήσεις δημόσιων τραπεζών.
Αυτό θα επιτρέψει στην ΕΑΚΑΑ να προσδιορίσει περαιτέρω τις οικείες απαιτήσεις εξασφάλισης όσον αφορά τις δημόσιες εγγυήσεις και τις εγγυήσεις δημόσιων τραπεζών.
2.1.4.
Υποχρέωση παροχής στοιχείων
Η ΕΚΤ υποστηρίζει ένθερμα την πρόταση να καταργηθεί η εξαίρεση από τις απαιτήσεις παροχής στοιχείων για ενδοομιλικές συναλλαγές στις οποίες συμμετέχει μη χρηματοοικονομικός αντισυμβαλλόμενος (35).
Στο πλαίσιο της θέσπισης αυτής της εξαίρεσης το 2017 η ΕΚΤ εντόπισε αρκετές αρνητικές συνέπειες τόσο για την ποιότητα και τη χρησιμότητα των δεδομένων που παρέχονται στο πλαίσιο του EMIR όσο και για την ικανότητα των αρχών να παρακολουθούν τη χρηματοπιστωτική σταθερότητα σε ορισμένους τομείς των χρηματοπιστωτικών αγορών (36).
Οι συνέπειες αυτές εξακολουθούν να είναι κρίσιμες.
Για παράδειγμα, η έλλειψη πληροφοριών σχετικά με ορισμένες ενδοομιλικές συναλλαγές δυσχέρανε την ΕΚΤ κατά την άσκηση των καθηκόντων της που σχετίζονται με τη χρηματοπιστωτική σταθερότητα στη διάρκεια της αναταραχής στις αγορές ενέργειας του 2022.
Η δραστηριότητα των μη χρηματοοικονομικών εταιρειών αντιπροσωπεύει πολύ μεγάλο μερίδιο των αγορών ενεργειακών παραγώγων.
Ως εκ τούτου, η έλλειψη δεδομένων για τις ενδοομιλικές συναλλαγές με τουλάχιστον έναν μη χρηματοοικονομικό αντισυμβαλλόμενο αποτέλεσε σημαντικό κενό στην ικανότητα της ΕΚΤ να παρακολουθεί αυτό το τμήμα των αγορών παραγώγων.
Γενικότερα, στις αγορές παραγώγων επί εμπορευμάτων οι ενδοομιλικές συναλλαγές αποτελούν σημαντικό μέρος των συνολικών διμερών ανοιγμάτων μεταξύ των συμμετεχόντων στην αγορά και ο προσδιορισμός τους μπορεί να αποκαλύψει τη σημασία ορισμένων μεγάλων ομίλων ετερογενών δραστηριοτήτων από τη σκοπιά της χρηματοπιστωτικής σταθερότητας.
Ενώ η πρόσφατη αναταραχή επηρέασε κυρίως τα παράγωγα ενεργειακών εμπορευμάτων, η φύση των μελλοντικών κρίσεων δεν μπορεί να προβλεφθεί.
Γενικά, η έλλειψη πλήρους εικόνας της αγοράς θα μπορούσε επίσης να εμποδίσει την αποτελεσματική παρακολούθηση της ταχέως μεταβαλλόμενης δυναμικής της αγοράς από τις αρμόδιες αρχές.
Στο πλαίσιο αυτό είναι σημαντικό να σημειωθεί ότι ο κανονισμός (ΕΕ) 2015/2365 του Ευρωπαϊκού Κοινοβουλίου και του Συμβουλίου (37) δεν περιέχει παρόμοια εξαίρεση για την αναγγελία ενδοομιλικών συμφωνιών επαναγοράς, χρηματοδότησης τίτλων και συναλλαγών δανεισμού σε λογαριασμό περιθωρίου ασφάλισης.
Η κατάργηση της εξαίρεσης για ενδοομιλικές συναλλαγές στις οποίες συμμετέχει μη χρηματοοι­ κονομικός αντισυμβαλλόμενος από τις απαιτήσεις παροχής στοιχείων του EMIR αποτελεί σημαντικό μέτρο για την ολοκληρωμένη απεικόνιση της αγοράς και για την επίτευξη συνοχής μεταξύ των αντίστοιχων κανονισμών.
(34) Βλ.
άρθρο 1 σημείο 33 στοιχείο α) του προτεινόμενου κανονισμού, το οποίο τροποποιεί το άρθρο 46 παράγραφος 1 του κανονισμού EMIR.
(35) Βλ.
άρθρο 1 σημείο 5 στοιχείο α) του προτεινόμενου κανονισμού.
(36) Βλ. παραγράφους 2.2.1 έως 2.2.3 της γνώμης CON/2017/42 της Ευρωπαϊκής Κεντρικής Τράπεζας, της 11ης Οκτωβρίου 2017, σχετικά με πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΕ) αριθ.
648/2012 όσον αφορά την υποχρέωση εκκαθάρισης, την αναστολή της υποχρέωσης εκκαθάρισης, τις απαιτήσεις αναφοράς, τις τεχνικές μείωσης κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο, την καταχώριση και την εποπτεία των αρχείων καταγραφής συναλλαγών και τις απαιτήσεις για αρχεία καταγραφής συναλλαγών (ΕΕ C 385 της 15.11.2017, σ. 10).
(37) Κανονισμός (ΕΕ) 2015/2365 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, περί διαφάνειας των συναλλαγών χρηματοδότησης τίτλων και επαναχρησιμοποίησης, και περί τροποποιήσεως του κανονισμού (ΕΕ) αριθ.
648/2012 (ΕΕ L 337 της 23.12.2015, σ.
1).